**Szentendre Város Önkormányzat Képviselő-testületének**

**26/2016. (X.17.) önkormányzati rendelete**

**a közterületek, közutak és azok tartozékai bontásáról, valamint az érvényes hatósági engedéllyel nem rendelkező gépkocsik elszállításáról**

**(Egységes szerkezetben a 21/2019. (V.20.) önkormányzati rendelettel)**

Szentendre Város Önkormányzat Képviselő-testülete Magyarország Alaptörvénye 32. cikk (2) bekezdésében biztosított eredeti jogalkotói hatáskörében, az Alaptörvény 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva, a következőket rendeli el:

# **I. fejezet**

# **A rendelet hatálya**

**1. §**

1. A rendelet hatálya kiterjed minden, Szentendre Város Önkormányzat tulajdonában álló, Szentendre Város közigazgatási területén található, az ingatlan-nyilvántartásban közterületként és közútként nyilvántartott földrészletre és azok tartozékaira.
2. A rendelet személyi hatálya kiterjed mindazon természetes és jogi személyekre, valamint jogi személyiséggel nem rendelkező szervezetekre, akik az (1) bekezdésben foglalt területeket igénybe veszik.

**II. fejezet**

**Közterületek, közutak és azok tartozékai bontása, létesítése nem közlekedési célú igénybevétele**

# **2. §**

1. Az igénybe vevőnek az Önkormányzattól, mint a közterület, közút és azok tartozékai tulajdonosának a közterület, közút és azok tartozékai nem közlekedési célú igénybevételéhez, annak területén, az alatt vagy felett építmény elhelyezéséhez, valamint a közterület és a közút és azok tartozékai igénybevételét követő szakszerű helyreállítási munkák elvégzéséhez hozzájárulást (továbbiakban: közútkezelői hozzájárulás) kell kérnie.
2. Közműhálózat építési és rekonstrukciós munkavégzés céljából a lakossági leágazó vezeték létesítését is beleértve a közútkezelői hozzájárulást a közmű üzemeltető is kérelmezheti.
3. A közterület, közút és azok tartozékai nem közlekedési célú igénybevételére a közúti közlekedésről szóló 1988. évi I. törvény, a közutak igazgatásról szóló 19/1994 (V.31.) KHVM rendelet, valamint a közúti közlekedésről szóló 1988. évi I. törvény végrehajtásáról szóló 30/1988. ( IV.21.) MT rendelet rendelkezései az irányadóak.

(3a)[[1]](#footnote-1) Közút és azok tartozékai burkolatán bontással járó munkát december 1. és március 1. közötti időszakban nem lehet végezni (burkolatbontási tilalom), kivéve a halaszthatatlan elhárítás miatt szükségessé váló rendkívüli igénybevétel esetét.

(3b)[[2]](#footnote-2) A közút és azok tartozékai fejlesztését, felújítását, pályaszerkezetének teljes szélességű helyreállítását követő 5 éven belül, azon burkolatbontással járó munka - a közút nem közlekedési célú rendkívüli igénybevételének kivételével - nem végezhető, illetve ilyen esetben a közútkezelő teljes szélességű helyreállítást írhat elő. A közútkezelő csak kivételesen indokolt esetben, közérdekből járulhat hozzá az ilyen munkák 5 év letelte előtti megkezdéséhez. Közérdeknek minősül különösen:

a) európai uniós, állami, önkormányzati támogatásból megvalósuló, vagy

b) jogszabályon alapuló közszolgáltatást ellátó, közhatalmat gyakorló szervezet alaptevékenységét lényegesen befolyásoló, vagy

c) önkormányzati érdeket érintő

beruházás határidőre történő befejezése.

1. A közútkezelői hozzájárulás iránti kérelmeket a Szentendrei Közös Önkormányzati Hivatalba kell benyújtani.
2. [[3]](#footnote-3)A közterület, közút és azok tartozékai felbontásáért, annak területén, az alatt vagy felett építmény elhelyezéséért, valamint nem közlekedési célú igénybevételéért fizetendő igénybevételi díj **300** Ft/m2/nap, de közútkezelői hozzájárulásonként minimum 5000 Ft.

(5a)[[4]](#footnote-4) Aki a közutat nem közlekedési célból a kezelő hozzájárulása nélkül vagy a hozzájárulásban foglaltaktól eltérően veszi igénybe, az e § (5) bekezdésében meghatározott díjtétel alkalmazásával kiszámított igénybevételi díj húszszorosának megfelelő pótdíjat köteles fizetni.

1. A közút és a közterület kezelője évente 1 alkalommal a tárgyévet követő év január 31. napjáig írásban köteles beszámolni a városüzemeltetéssel foglalkozó szakbizottságnak a kiadott hozzájárulásokról, valamint a beszedett igénybevételi- és pótdíjakról.

# **III. fejezet**

# **Megbontott közterület és közút és azok tartozékai helyreállítása**

**3. §**

1. A közterület, közút kezelője az előre tervezett, illetőleg meghibásodás miatt szükségessé vált közterület- és közút-bontások után a helyreállítás módját, minőségét, határidejét, a munkaterület környezetének biztonságosságát és a szükséges forgalmi rend módosítását meghatározza.
2. A közmű meghibásodást követő burkolatbontás utáni helyreállítást, a technológiailag indokolt legrövidebb időn, de legfeljebb 7 munkanapon belül el kell végezni.
3. Az eltérő használat során megbontott közterület, közút és azok tartozékai (burkolat, füves-, virágos-, stb. terület) helyreállításáról a kérelmezőnek kell gondoskodnia, kivéve a 30/1988. (IV.21.) MT rendeletben foglaltak esetét.
4. A helyreállítást a kérelmezőnek az alábbiak szerint kell elvégeznie:
5. Útpálya (járművek által használt terület) esetén:

aa) Forgalmi sávban csak egy munkahézag - élvágás - lehet. A meglévő kopóréteget a kiemelt szegélyig, ennek hiányában az útpálya széléig fel kell szedni és a munkahézagig egységes kopóréteget kell teríteni, függetlenül a munkaárok szélességétől.

ab) Amennyiben a munkaárok szélessége meghaladja a forgalmi sáv 50 %-át, akkor a teljes forgalmi sávot új kopóréteggel kell ellátni.

ac) Az úttest keresztirányú bontása esetén a helyreállítást a kiemelt szegélyre, illetve az út szélére merőleges munkahézagokkal kell elvégezni.

ad) Földutaknál teljes szélességű úthelyreállítás, gyaluzás, murvázás, kőszórás szükséges.

ae) Kockaköves út javítása esetén, ha van elválasztó sáv, akkor félpályás, ha nincs elválasztó sáv, akkor teljes úthelyreállítás szükséges.

1. Járda, gyalogút (gyalogosok által használt terület) esetén:

ba) A kopóréteget teljes szélességben fel kell szedni és új kopóréteget kell teríteni, függetlenül a munkaárok szélességétől.

1. Zöldterület esetén:

ca) Szentendre Város zöldfelületeinek használatáról és védelméről szóló mindenkor hatályos önkormányzati rendeletben meghatározott I. és II. fenntartási kategória szerint gondozott területeken lévő bontás esetén gyeptégla felhasználásával kell helyreállítani, a nyomvonallal és az építéssel érintett teljes roncsolt felületet.

cb) Szentendre Város zöldfelületeinek használatáról és védelméről szóló mindenkor hatályos önkormányzati rendeletben meghatározott többi fenntartási kategória szerinti gondozott területeken lévő bontás esetén 15 cm humuszterítést és füvesítést kell végezni a helyreállításnál, a nyomvonallal és az építéssel érintett teljes roncsolt felületen.

1. Fák és parki növényzet esetén:

da) A fás növényzetet a végsőkig védeni szükséges, fát kivágni külön engedély birtokában lehet.

db) Talajtakaró növényzet sérülése, illetve eltávolítása esetén az új telepítést háromszoros darabszámban kell elvégezni, a kezelői hozzájárulásban való pontosításokkal.

1. Közmű meghibásodás esetén felbontott közterület, közút helyreállításáért a közmű tulajdonosa a felelős.
2. A közműépítési javítási munkák befejezése után a munkálatokat végző köteles a területet írásos és fényképes dokumentációval átadni a közterület, közút kezelőjének.
3. A közterület, közút kezelője a közterületek, közutak helyreállításával kapcsolatos garanciális és szavatossági jogokat köteles érvényesíteni.

(8) Téli, illetve technológiailag alkalmatlan időben az ideiglenes helyreállítást kell megkövetelni, a végleges helyreállítás határidejének meghatározása mellett.

(9) Közterület, közút bontási és helyreállítási munkákat csak szakmailag felkészült szerv, vagy vállalkozó végezhet.

(10) Az eltérő használatra hozzájárulással rendelkező a felbontott közterület, közút és környezetük rendjéért, biztonságáért az eltérő használatból eredő károkért teljes körű felelősséggel tartozik mindaddig, amíg a helyreállított közterületet, közutat a kezelő szerv át nem veszi.

**IV. fejezet**

**Az érvényes hatósági engedéllyel nem rendelkező gépkocsik elszállítása**

**4. §**

(1) Közterületen üzemképtelen jármű - a (2) bekezdésben foglalt kivétellel - nem tárolható. Az üzembentartó vagy a tulajdonos az üzemképtelenné vált járművet saját költségén köteles haladéktalanul eltávolítani.

(2) Ha a jármű hatósági engedélye és jelzése nem érvényes, vagy a jármű üzemképtelen, a közterületen közterület-használati engedély nélkül a KRESZ 59. § (3) bekezdésében meghatározott időtartamon túl nem tárolható.

(3) Amennyiben a közterület-felügyelő közterületen elhelyezett, érvénytelen hatósági engedéllyel és jelzéssel rendelkező járművet észlel

1. fénykép- vagy videofelvétel útján rögzíteni kell a jármű elhelyezkedését, a helyszínt, a jármű hatósági jelzését, valamint a b) pont szerinti értesítés megtörténtét;
2. az érvénytelen hatósági engedéllyel és jelzéssel rendelkező gépjárművek közterületen történő tárolásáról szóló tájékoztatást kell a jármű szélvédőjén elhelyezni;
3. 10 nap elteltével ellenőrizni kell, hogy a jármű elszállítására sor került-e, amennyiben az érvénytelen hatósági engedéllyel és jelzéssel rendelkező jármű még mindig közterületen áll, fénykép- vagy videofelvétel útján újból rögzíteni kell a jármű elhelyezkedését, a helyszínt, valamint a jármű hatósági jelzését;
4. a c) pont szerinti esetben a közlekedési nyilvántartásból le kell kérdezni a jármű tulajdonosának, illetve üzemben tartójának külön jogszabályban meghatározott azonosító adatait és értesíteni kell a közterület-használati koordinátort az engedély nélküli közterület-használati díj megállapítása végett.

(4) Az érvénytelen hatósági engedéllyel és jelzéssel rendelkező, vagy üzemképtelen járművek után fizetendő közterület-használati díj megállapításánál minden megkezdett hónap egész hónapnak számít.

(5) Amennyiben a közterület-felügyelő közterületen elhelyezett, hatósági engedéllyel és jelzéssel nem rendelkező járművet észlel

1. fénykép- vagy videofelvétel útján rögzíteni kell a jármű elhelyezkedését, a helyszínt, valamint a b) pont szerinti felszólítás megtörténtét;
2. felszólítást kell elhelyezni a jármű szélvédőjén, azzal a felhívással, hogy a tulajdonos vagy üzembentartó a járművet haladéktalanul szállítsa el, ellenkező esetben 30 nap elteltével a jármű elszállításra kerül;
3. 30 nap elteltével ellenőrizni kell, hogy a jármű elszállítására sor került-e, amennyiben a hatósági engedéllyel és jelzéssel nem rendelkező jármű, vagy az érvénytelen hatósági jelzéssel rendelkező jármű egy hónapon túl közterület-használati engedély hiányában még mindig közterületen áll, fénykép- vagy videofelvétel útján újból rögzíteni kell a jármű elhelyezkedését, valamint a helyszínt.

(6) Az (5) bekezdés c) pont szerinti esetben, valamint a KRESZ 59. § (1) bekezdésében meghatározott esetekben a járművet a Közterület-felügyelet elszállíttathatja. A jármű elszállítását a Közterület-felügyelet írásbeli megrendelése alapján az Önkormányzattal szerződésben álló vállalkozó végzi.

# **V. fejezet**

# **Záró rendelkezések**

**5. §**

(1) Ez a rendelet 2016. november 1-jén lép hatályba. A rendelet rendelkezéseit a folyamatban lévő, még el nem bírált kérelmekre is alkalmazni kell.

Szentendre, 2016. október 13.

**Verseghi-Nagy Miklós s.k. dr. Gerendás Gábor s.k.**

polgármester jegyző

**Záradék:**

A rendelet **2019. július 2-án** került egységes szerkezetbe foglalásra.

**dr. Gerendás Gábor**

jegyző

1. Beillesztette a 21/2019. (V.20.) önkormányzati rendelet. Hatályos: 2019. július 1-től [↑](#footnote-ref-1)
2. Beillesztette a 21/2019. (V.20.) önkormányzati rendelet. Hatályos: 2019. július 1-től [↑](#footnote-ref-2)
3. Módosította a 21/2019. (V.20.) önkormányzati rendelet. Hatályos: 2019. július 1-től [↑](#footnote-ref-3)
4. Beillesztette a 21/2019. (V.20.) önkormányzati rendelet. Hatályos: 2019. július 1-től [↑](#footnote-ref-4)